KOMISIJOS ATASKAITA EUROPOS PARLAMENTUI IR TARYBAI Metinė jungtinių technologijų iniciatyvų bendrųjų įmonių 2010 m. padarytos pažangos ataskaita /* COM/2012/0190 final */





KOMISIJOS ATASKAITA EUROPOS PARLAMENTUI IR TARYBAI Metinė jungtinių technologijų iniciatyvų bendrųjų įmonių 2010 m. padarytos pažangos ataskaita 1. Įvadas Jungtinės technologijų iniciatyvos (JTI) – naujas būdas užmegzti Europos lygmens pramonės mokslinių tyrimų srities viešojo ir privačiojo sektorių partnerystę. Jos pradėtos 2007–2008 m. kaip bandomieji projektai pagal Septintąją bendrąją programą[1] penkiose strateginėse srityse: aeronautikos ir oro transporto (iniciatyva „Švarus dangus“), visuomenės sveikatos (naujoviškų vaistų iniciatyva), kuro elementų ir vandenilio technologijų (kuro elementų ir vandenilio iniciatyva), įterptųjų kompiuterinių sistemų (iniciatyva ARTEMIS) ir nanoelektronikos (iniciatyva ENIAC)[2]. Jungtinėmis technologijų iniciatyvomis sutelkiamos pramonės, mokslo bendruomenės ir ES pastangos rengiant bendras mokslinių tyrimų programas ir investuojant į didelio masto tarptautinę mokslinių tyrimų veiklą, todėl jos – ypač ekonominio nuosmukio laikotarpiu – įdomi galimybė stiprinti Europos konkurencingumą remiantis mokslinės kompetencijos, atvirumo ir inovacijos principais. Metinė jungtinių technologijų iniciatyvų bendrųjų įmonių (toliau – JTI BĮ) padarytos pažangos ataskaita rengiama pagal Tarybos reglamentų, kuriais įsteigiamos atskiros JTI BĮ, 11 straipsnio 1 dalį, kurioje nurodyta: „Komisija Europos Parlamentui ir Tarybai pateikia metinę bendrosios įmonės [JTĮ BĮ pavadinimas] pasiektos pažangos ataskaitą. Šioje ataskaitoje pateikiama su įgyvendinimu susijusi išsami informacija, įskaitant pateiktų paraiškų skaičių, finansuoti atrinktų paraiškų skaičių, dalyvių, įskaitant MVĮ, tipą ir šalies statistinius duomenis“. Teisės aktais taip pat nustatytas reikalavimas prireikus pateikti informaciją apie technologijų vertinimo padalinio atlikto vertinimo rezultatus, kuriais apibūdinamas bendras BĮ „Švarus dangus“ veiklos poveikis aplinkai ir nauda[3]. Kadangi pirmąjį vertinimą buvo numatyta atlikti 2011 m. pabaigoje, šioje ataskaitoje pateikiama 2010 m. atliktų technologijų vertinimo padalinio sistemos projektavimo ir kūrimo parengiamųjų veiksmų apžvalga. Ši ataskaita yra antras atskiras dokumentas, kuriame Europos Parlamentui ir Tarybai pateikiama informacija apie JTI BĮ pažangą, padarytą nuo tada, kai jos buvo įsteigtos. BĮ veikla 2008 m. apžvelgta bendrojoje 2008 m. mokslinių tyrimų ir technologijų plėtros veiklos Europos Sąjungoje ataskaitoje[4] ir visų pirma prie ataskaitos pridėtame Komisijos tarnybų darbiniame dokumente[5]. Vėliau nuspręsta pakeisti ataskaitos apimtį ir atskirti JTI BĮ veiklos aprašymą nuo Komisijos bendrosios mokslinių tyrimų ir plėtros veiklos aprašymo. Pirmoji atskira JTI BĮ 2009 m. veiklos ataskaita[6] patvirtinta 2011 m. rugsėjo mėn. Komisijos tarnybos įdėjo daug pastangų, kad Europos Parlamentui ir Tarybai šioje ataskaitoje laiku pateiktų kitų metų JTI BĮ veiklos rezultatus. Ši Metinė jungtinių technologijų iniciatyvų bendrųjų įmonių 2010 m. padarytos pažangos ataskaita parengta atlikus pirmuosius tarpinius BĮ vertinimus, numatytus Tarybos reglamentų, kuriais tos įmonės įsteigtos, 11 straipsnio 2 dalyje. Joje atsižvelgiama į tarpinio vertinimo ataskaitose pateiktas ekspertų rekomendacijas ir į Komisijos atsakymą[7], taip pat į konkrečius JTI veiksmus, numatytus atlikti atsižvelgiant į šias rekomendacijas. Joje taip pat atsižvelgiama į Audito Rūmų nuomonę, pareikštą ataskaitose dėl JTI BĮ metinių finansinių ataskaitų už metus, kurie baigėsi 2010 m. gruodžio 31 d.[8]. Pirmiausiai ataskaitoje trumpai pristatomos JTI BĮ, pateikiama trumpa jų 2010 m. laimėjimų santrauka ir bendrais bruožais apibūdinama, ką reikėtų gerinti ateityje. Prie jos pridedamas Komisijos tarnybų darbinis dokumentas, kuriame iš esmės pateikiama JTI BĮ mokslinių tyrimų veiklos metinė statistika pagal Tarybos reglamentų, kuriais tos įmonės įsteigtos, 11 straipsnio 1 dalį. 2. Trumpa JTI bendrųjų įmonių apžvalga Bendrosios įmonės įsteigtos įgyvendinant jungtines technologijų iniciatyvas remiantis Sutarties dėl ES veikimo 187 straipsniu (buvęs Europos bendrijos steigimo sutarties 171 straipsnis), kuriame nurodyta, jog „Sąjunga gali kurti bendras įmones ar kokias nors kitas struktūras, reikalingas Sąjungos mokslinių tyrimų, technologijų plėtros ir demonstravimo programoms veiksmingai vykdyti.“ Jos įsteigtos kaip ES finansinio reglamento[9] 185 straipsnyje apibrėžtos Bendrijos įsteigtos įstaigos. JTI BĮ pristatytos kaip pagrindinė naujovė pagal Septintąją bendrąją programą (BP7); pagrindinis jų tikslas – remti svarbiausias sritis, kuriose moksliniai tyrimai ir technologijų plėtra gali prisidėti prie Europos konkurencingumo ir žmonių gyvenimo kokybės, tačiau kuriose įprastos bendrosios programos priemonės nėra tinkamos[10]. 2007–2008 m. pagal BP7 specialiąją programą „Bendradarbiavimas“ ribotam laikotarpiui (iki 2017 m. gruodžio 31 d.) įsteigtos penkios JTI BĮ: 1) Aeronautikos ir oro transporto BĮ (BĮ „Švarus dangus“), kurios tikslas – didinti Europos aeronautikos pramonės konkurencingumą ir kartu mažinti taršą bei triukšmą, įsteigta 2007 m. gruodžio 20 d. Tarybos reglamentu (EB) Nr. 71/2008; 2) Naujoviškų vaistų iniciatyvos (NVI) BĮ, kurios tikslas – skatinti geresnių ir pacientams saugesnių vaistų kūrimą, įsteigta 2007 m. gruodžio 20 d. Tarybos reglamentu (EB) Nr. 73/2008; 3) Kuro elementų ir vandenilio (KEV) BĮ, kurios tikslas – paspartinti vandenilio tiekimo ir kuro elementų technologijų kūrimą ir diegimą, įsteigta 2008 m. gegužės 30 d. Tarybos reglamentu (EB) Nr. 521/2008; 4) Įterptųjų kompiuterinių sistemų (ARTEMIS) BĮ, kurios tikslas – padėti Europos pramonei sustiprinti savo, kaip pasaulio lyderės, pozicijas įterptųjų kompiuterinių technologijų srityje, įsteigta 2007 m. gruodžio 20 d. Tarybos reglamentu (EB) Nr. 74/2008; 5) 2020 m. nanoelektronikos technologijos (ENIAC) BĮ, kurios tikslas – pasiekti labai aukštą kitos kartos nanoelektronikos komponentams būtiną miniatiūrizacijos lygį, įkurta 2007 m. gruodžio 20 d. Tarybos reglamentu (EB) Nr. 72/2008. Kad pasiektų savo tikslus, BĮ atrenka projektus kasmet skelbdamos atvirus kvietimus teikti paraiškas konkursui, taikydamos vieno arba dviejų etapų paraiškų teikimo ir vertinimo procesą. Jos finansuoja bendrai vykdomus projektus bei koordinavimo ir paramos veiklą. BĮ „Švarus dangus“ kvietimai teikti paraiškas yra labiau specifiniai dėl jų taikymo srities, trumpesnės trukmės ir laukiamų rezultatų, kurie turėtų būti aukštesnio technologinės brandos lygio. Todėl „Švarus dangus“ kvietimus teikti paraiškas skelbia kelis kartus per metus. Kol BĮ tapo savarankiškos, už JTĮ BĮ steigimą ir pradinę veiklą, kaip viena iš steigėjų, buvo atsakinga Europos Komisija. Kai bendrosios įmonės parengė savo teisinę ir finansinę sistemą ir įrodė, kad yra pajėgios įgyvendinti savo biudžetą, Komisija joms suteikė autonomiją. BĮ ARTEMIS, NVI ir „Švarus dangus“ savarankiškomis oficialiai tapo 2009 m. spalio–lapkričio mėn., ENIAC – 2010 m. gegužės mėn., o KEV – 2010 m. lapkričio mėn. Taigi 2010-ieji buvo pirmieji metai, kai daugelis JTI BĮ visus metus veiklą vykdė savarankiškai. 3. Pagrindiniai 2010 m. laimėjimai Po palyginti lėtos (iš dalies dėl teisinės ir reguliavimo sistemos apribojimų, susijusių su „Bendrijos įsteigta įstaiga“[11]) JTI BĮ veiklos pradžios, iš penkių BĮ veiklos 2010 m. paaiškėjo, kad naujas viešojo ir privačiojo sektorių partnerystės mokslinių tyrimų srityje verslo modelis gali būti sėkmingas. Remiantis 2010 m. (KEV BĮ – 2011 m. balandžio mėn.) atlikto pirmojo BĮ tarpinio vertinimo išvadomis pripažinta, kad JTI veikla pradėta ir vykdoma efektyviai ir kokybiškai. 3.1. Einamoji veikla 2010 m. penkios JTI BĮ daugiausiai dėmesio skyrė savo kvietimų teikti paraiškas valdymui: derybų užbaigimui, dotacijų susitarimų pasirašymui ir pagal 2008–2009 m. skelbtus kvietimus teikti paraiškas atrinktų projektų įgyvendinimo pradėjimui, taip pat 2010 m. kvietimų teikti paraiškas skelbimui, pasiūlymų vertinimui ir laimėtojų atrankai bei, tam tikrų JTI atveju, derybų proceso pradėjimui. Bendrosios įmonės taip pat daug dėmesio skyrė pasirengimui skelbti 2011 m. kvietimus teikti paraiškas: remdamosi per ankstesnius kvietimus teikti paraiškas ir konsultacijas su įvairiomis suinteresuotosiomis šalimis įgyta patirtimi, jos suformulavo kito kvietimo teikti paraiškas temas. Į visų JTI BĮ kvietimus teikti paraiškas atsiliepė įvairių dalyvių iš visos Europos ir iš BP7 asocijuotųjų šalių. Apskritai daug pasiūlymų pateikė MVĮ. Tačiau būta tam tikrų problemų, kurias JTI BĮ turėjo spręsti, kad dar labiau sustiprintų MVĮ dalyvavimą savo mokslinių tyrimų veikloje. Remiantis pradinėmis pastabomis, projektų vykdymo srityje BĮ tinkamai įgyvendino nustatytus JTI BĮ mokslinių tyrimų darbotvarkių prioritetus ir papildė kitą tos pačios sferos BP7 veiklą, jos nedubliuodamos. Tai užtikrinta vykdant reguliarius tikrinimus. Kartu padaryta pakankama projektų, vykdomų pagal įvairias įgyvendinimo pramonėje strategijas, techninė pažanga. Išsami informacija apie JTI BĮ mokslinių tyrimų veiklą 2010 m., paraiškų teikėjų tipus, MVĮ dalyvavimą, taip pat statistika pagal šalis ir projektams skirtas lėšų kiekis pateikiami prie šios ataskaitos pridedamame Komisijos tarnybų darbiniame dokumente. 2010 m. daugelis BĮ pradėjo strateginių dokumentų peržiūrą ir ėmėsi atnaujinti mokslinių tyrimų prioritetus, kuriais remiantis parenkamos konkursų temos, kad būtų atsižvelgta į mokslinę pažangą ir besikeičiančius įvairių sektorių poreikius. BĮ „Švarus dangus“ įvertino savo aplinkosaugos tikslus, iš pradžių nustatytus jos techniniame pasiūlyme[12]. Iš šio pakartotinio vertinimo rezultatų aiškiai matyti, kad pradiniai BĮ „Švarus dangus“ tikslai tebėra aktualūs. Remiantis šiais atnaujintais elementais taip pat peržiūrėtos integruotųjų technologijų parodomųjų pavyzdžių (angl. santrumpa – ITD) darbo programos ir susijusių konkursų temos. NVI BĮ atsižvelgė į sektoriaus suinteresuotųjų šalių rekomendacijas (jos pateiktos pirmojoje tarpinio vertinimo ataskaitoje ir yra patvirtintos Europos Komisijos) imtis didelio masto iniciatyvų projektų, o konkursų temas formuluoti pagal „plataus užmojo“ principą. KEV BĮ ėmėsi konkrečių veiksmų, kad pašalintų su finansavimo atitikimo principu ir finansavimo normomis susijusius trūkumus, kuriuos nurodė kaip svarbiausią savo veiklos vykdymo rizikos veiksnį. ARTEMIS pradėjo vykdyti veiklą ir ENIAC parengė naują savo mokslinių tyrimų darbotvarkės redakciją, kad pastaroji atitiktų naujas kryptis ir sparčią šių sričių plėtrą. 3.2. BĮ „Švarus dangus“. Technologijų vertinimo padalinys Technologijų vertinimo padalinys yra itin svarbi BĮ „Švarus dangus“ dalis; jo užduotis – vertinti su įmonės parama sukurtų technologijų aplinkosauginį veiksmingumą. Technologijų vertinimo padalinys įveikė 2009 m. susidariusį atsilikimą ir 2010 m. aktyviai vykdė visus numatytus darbus. Buvo numatyta, kad pirmąjį vertinimą technologijų vertinimo padalinys atliks naudodamas oro transporto sistemos modeliavimą ir lygindamas du scenarijus – dalyvaujant ir nedalyvaujant BĮ „Švarus dangus“. Jis turėjo būti atliktas 2011 m. pabaigoje. Vertinimo rezultatai bus pateikti kitose Komisijos ataskaitose. 3.3. Administracinė veikla Penkių BĮ steigimas ir veiklos pradžia buvo sudėtingi, tačiau sėkmingi; ARTEMIS, NVI ir „Švarus dangus“ nuosekliai sukūrė savo teisinę ir finansinę sistemas ir 2009 m. pabaigoje Komisija joms suteikė autonomiją. Taigi 2010-ieji buvo pirmieji savarankiškos įmonių veiklos metai. Sekdamos jų pavyzdžiu, 2010 m. ENIAC ir KEV daugiausiai dėmesio skyrė tam, kad užbaigtų kurti savo valdymo ir vidaus kontrolės sistemas bei detalizuotų savo rizikos valdymo procesus. Kai šios BĮ atitiko autonomijos kriterijus, Komisija joms taip pat suteikė administracijos ir veiklos autonomiją. Vienas svarbiausių BĮ 2010 m. uždavinių buvo sukurti savo vidaus sistemas ir procesus jų mokslinių tyrimų veiklai sėkmingai įgyvendinti. Išanalizavus BĮ „Švarus dangus“ procesus ir sudarius jų planą parengtas kokybės vadovas ir finansinių procedūrų vadovas. Peržiūrėta NVI BĮ organizacinė struktūra siekiant labiau pateisinti suinteresuotųjų šalių lūkesčius. Panašios peržiūros ir modernizavimo veiklos imtasi ir kitose JTI bendrosiose įmonėse. Šiomis aplinkybėmis svarbus klausimas buvo pagrindinių veiklos rodiklių nustatymas. Iš penkių JTI BĮ kiekybinius rodiklius iki 2010 m. pabaigos įgyvendino tik KEV ir ENIAC. BĮ „Švarus dangus“, NVI ir ARTEMIS rengė savo rodiklius, tačiau šį darbą užbaigti numatyta kitais metais. Be to, kaip autonominiai subjektai, BĮ turėjo nuspręsti dėl savo vidaus audito procesų. BĮ „Švarus dangus“, NVI ir KEV sukūrė savo vidaus audito padalinius ir paskyrė vidaus auditorius. ARTEMIS ir ENIAC pasirinko, kad šią veiklą vykdytų Europos Komisijos Vidaus audito tarnyba (IAS). Daugelyje JTI BĮ pagrindiniai darbuotojai jau iki 2010 m. ėmėsi vykdyti savo pareigas ir vyko baigiamieji įdarbinimo į likusius postus etapai. 2010 m. įmonės darbuotojus samdė pagal savo darbuotojų politikos planus. Svarbu pabrėžti, kad metų pabaigoje JTI BĮ, glaudžiai bendradarbiaudamos su Europos Komisija, užbaigė savo naujos buveinės bendro viešojo pirkimo procedūrą. 2011 m. sausio mėn. jos persikėlė į savo naują buveinę White Atrium pastate Briuselyje. Informavimo veiklos srityje BĮ „Švarus dangus“ ir ENIAC priėmė informavimo ir sklaidos strategiją; ši strategija įtraukta į kitų BĮ darbotvarkę kaip 2011 m. prioritetas. Apskritai per metus JTI BĮ daugiausiai dėmesio skyrė tam, kad geriau informuotų suinteresuotąsias šalis apie savo veiklą ir palaikytų su jomis ryšius organizuodama įvairius renginius – informacijos sklaidos dienas, seminarus, posėdžius ir konferencijas. Buvo palaikomi ryšiai su žiniasklaida; paskelbta įvairių pranešimų spaudai svarbiausiomis mokslinių tyrimų temomis. JTI BĮ taip pat dirbo savo vaizdinės tapatybės gerinimo ir savo interneto svetainių, kurios naudojamos kaip priemonė skelbti kvietimus teikti paraiškas, keistis informacija ir informuoti apie naujausius atitinkamo sektoriaus pasiekimus, modernizavimo srityse. Siekiant, kad JTI BĮ būtų pripažintos pasauliniu mastu, buvo labai svarbu bendradarbiauti su trečiosiomis šalimis. Pavyzdžiui, KEV užmezgė gerus tarptautinio bendradarbiavimo ryšius su JAV, Japonija ir Korėjos Respublika. BĮ „Švarus dangus“ išlaikė glaudžius ryšius su SESAR BĮ, kuri tiria oro eismo valdymo technologijas pagal Europos Komisijos Bendro Europos dangaus iniciatyvą. ARTEMIS ėmė glaudžiau bendradarbiauti su ARTEMIS-IA darbo grupe ir EUREKA branduolių programa ITEA-2. 4. Ateities perspektyvos ir uždaviniai Kaip numatyta, pirmieji tarpiniai BĮ vertinimai atlikti 2010 m. pabaigoje (KEV BĮ – 2011 m. balandžio mėn.); įvertinta įmonių darbo kokybė, efektyvumas ir pažanga siekiant nustatytų tikslų. Šių vertinimų bendras rezultatas teigiamas, todėl yra geros perspektyvos pasiekti JTI BĮ tikslus. Kadangi BĮ tik dabar yra visiškai savarankiškos, turi praeiti kelerių metų konsolidacinis laikotarpis, kad būtų galima įvertinti tikrąją naudą. Nepaisant to, laikoma, kad sektorių bendradarbiavimas nustatant svarbiausias strategijos kryptis yra itin svarbus. Pavyzdžiui, KEV BĮ atveju, kur kliūtys patekti į rinką yra labai specifinės, pramonės partneriai labai veiksmingai organizavo objektyvų rinkos potencialo (palyginti su kitomis konkuruojančiomis technologijomis) vertinimą. Įgyvendinti pramonės, ypač MVĮ, įsipareigojimą taip pat padėjo pastovus lėšų skyrimas, nes BP lėšos lengvai galėjo būti skirtos konkuruojančioms technologijoms. 2011 m. penkios BĮ turėjo rūpintis jau pradėtos veiklos įgyvendinimu, pradėti daugelį naujų projektų ir parengti bei paskelbti būsimus kvietimus teikti paraiškas. Remiantis mokslinių tyrimų darbotvarkėmis, peržiūrėtomis atsižvelgiant į rinkos jėgas ir sparčią technologijų plėtrą atitinkamuose sektoriuose, joms reikėjo nustatyti konkursų temas. Pagal Audito Rūmų rekomendaciją ir pirmojo tarpinio vertinimo ataskaitose pateiktas ekspertų rekomendacijas įmonės, kurios iš pradžių atsiliko pradėti vykdyti veiklą, kaip antai BĮ „Švarus dangus“, turėjo kuo greičiau pasivyti, kad savo tikslus pasiektų nustatytu laiku. Tai būtų padėję sutrumpinti laiką, per kurį lėšos išmokamos paramos gavėjams, ir pagerinti biudžeto vykdymą (bendrai buvo įvertinta, kad 2010 m. visų JTI BĮ biudžetai vykdyti silpnai). JTI BĮ turėjo toliau skatinti savo mokslinių tyrimų veikloje plačiai dalyvauti pramonės ir mokslo bendruomenės partnerius, o ypač MVĮ. Jos turėjo šalinti kliūtis mažosioms ir vidutinėms įmonėms ten, kur tokių kliūčių buvo. NVI BĮ turėjo į savo darbotvarkę įtraukti punktą dėl nepiniginių įnašų ir netiesioginių išlaidų vertinimo metodikos parengimo, o KEV BĮ jau pradėjo procesą, kuriuo siekiama patvirtinti didesnes finansavimo normas, nes jos buvo gerokai mažesnės, nei pagal BP7. BĮ „Švarus dangus“, ARTEMIS ir ENIAC buvo svarbu išlaikyti didelį MVĮ susidomėjimą savo kvietimais teikti paraiškas. Administraciniu požiūriu, po pradinio parengiamojo ir veiklos pradžios etapo prieš įgyjant autonomiją, JTI bendrosioms įmonėms reikėjo dėti daug pastangų, kad sutvirtėtų, nes tai būtina tvarumo prielaida ir sėkmės veiksnys. Nors įgyvendinant viešojo ir privačiojo sektorių partnerystę penkių įmonių įsteigimas pats savaime buvo didelis laimėjimas, BĮ turėjo toliau vystyti savo vidaus kontrolės sistemas ir prireikus sukurti papildomus kontrolės mechanizmus. Tai pabrėžta ir Audito Rūmų ataskaitose – Audito Rūmai nustatė, kad iki 2010 m. pabaigos nė viena iš įmonių nebuvo visiškai įgyvendinusi savo vidaus kontrolės ir finansinės informacinės sistemų ir (arba) pagal BĮ finansines taisykles patvirtinusi savo pagrindinių veiklos procesų. Be to, 2011 m. visos JTI BĮ turėjo įgyvendinti pagrindinius veiklos rodiklius, kad iniciatyvų rezultatai nebūtų padriki ir išsklaidyti. Jų uždavinys būtų ne tik vertinti ir periodiškai stebėti kokybę, kad būtų užtikrintas didžiausias įvairių mokslinių tyrimų programų poveikis, bet ir užtikrinti atsekamumą taikant patikimą stebėsenos ir vertinimo sistemą. Svarbus žingsnis ta kryptimi 2011 m. turėjo būti išsamių vidaus audito planų įgyvendinimas arba priėmimas, jei tai dar nebuvo padaryta, ir reguliarių ex-ante tikrinimų bei ex-post auditų vykdymas. Be to, kaip nurodyta Audito Rūmų ataskaitose, JTI BĮ savo finansinėse taisyklėse turėjo aiškiai apibrėžti Komisijos Vidaus audito tarnybos vaidmenį. IT ir logistikos srityje visos BĮ turėjo toliau svarstyti oficialių IT strategijų ir procedūrų nustatymo klausimą siekiant užtikrinti tinkamą IT planavimo ir stebėsenos ciklo veikimą ir patikimas rizikos valdymo priemones. Be to, reikėjo sudaryti priėmimo susitarimą su Belgijos valdžios institucijomis dėl biuro skyrimo, privilegijų ir imunitetų bei kitos paramos, kurią teiks valstybė. JTI BĮ atsižvelgė į abi pastabas ir jau ėmėsi atitinkamų veiksmų. Vienas iš BĮ 2011 m. tikslų turėjo būti jų informavimo veiklos gerinimas taikant labiau aktyvų ir į tikslą orientuotą metodą, ypač MVĮ ir mokslinių tyrimų bendruomenėje siekiant jas paskatinti aktyviau dalyvauti mokslinių tyrimų veikloje. Kaip rekomenduojama tarpinio vertinimo ataskaitose, JTI BĮ turėtų parengti ir įgyvendinti aiškius informavimo ir sklaidos planus, įgyti atskirą tapatybę ir daugiau dėmesio skirti sinergijai su nacionalinėmis programomis ir tarptautiniam bendradarbiavimui su ES nepriklausančiomis suinteresuotosiomis šalimis. Atsižvelgiant į tai, kad šioje ataskaitoje nagrinėjama JTI BĮ plėtra pirmaisiais jų savarankiško veiklos vykdymo metais ir tuo metu, kai nė vienas jų projektas dar neužbaigtas, ateities perspektyvų klausimas išlieka atviras. Iš penkių JTI BĮ iki šiol pasiektų rezultatų matyti, kad tai didelio užmojo Europos iniciatyvos, kurios gali tapti nauju pasitvirtinusiu viešojo ir privačiojo sektorių partnerystės modeliu. [1] 2006 m. gruod˛io 18 d. Europos Parlamento ir Tarybos sprendimas Nr. 1982/2006/EB dėl Europos bendrijos mokslinių tyrimų, technologinės plėtros ir demonstracinės veiklos septintosios bendrosios programos (2007–2013 m.) (OL L 412, 2006 12 30, p. 1). [2] Šiame dokumente nepateikiama SESAR (Bendro Europos dangaus oro eismo valdymo mokslinių tyrimų) bendrosios įmonės ataskaita, nes ši įgyvendinant viešojo ir privačiojo sektorių partnerystę įkurta įmonė finansuojama septintosios bendrosios programos ir transeuropinių transporto tinklų finansavimo lėšomis ir turi savo specifinius valdymo ir ataskaitų teikimo mechanizmus. [3] Pagal BĮ „Švarus dangus“ įstatų 8 straipsnio 1 dalį. 2007 m. gruodžio 20 d. Tarybos reglamentas (EB) Nr. 71/2008 dėl bendrosios įmonės „Švarus dangus“ įsteigimo, OJ L 30, 2008 2 4, p. 1. [4] 2008 m. mokslinių tyrimų ir technologijų plėtros veiklos Europos Sąjungoje ataskaita. COM(2009) 558 galutinis, Briuselis, 2009 10 22. [5] Komisijos tarnybų darbinis dokumentas, pridedamas prie 2008 m. mokslinių tyrimų ir technologijų plėtros veiklos Europos Sąjungoje ataskaitos. SEC(2009) 1380 galutinis, Briuselis, 2009 10 22. [6] Metinė ataskaita dėl pažangos, kurią 2009 m. pasiekė jungtinių technologijų iniciatyvų bendrosios įmonės. COM(2011) 557 galutinis, Briuselis, 2011 9 14. [7] Komisijos ataskaita Europos Parlamentui, Tarybai, Europos ekonomikos ir socialinių reikalų komitetui ir Regionų komitetui. Pirmasis tarpinis jungtinių technologijų iniciatyvų ARTEMIS ir ENIAC vertinimas. COM(2010) 752 galutinis, Briuselis, 2010 12 16. Komisijos tarnybų darbinis dokumentas „Pirmojo tarpinio [Naujoviškų vaistų iniciatyvos, iniciatyvos „Švarus dangus“ ir Kuro elementų ir vandenilio iniciatyvos bendrųjų įmonių] vertinimo ataskaita“, pridedamas prie Komisijos komunikato Europos Parlamentui, Tarybai, Europos ekonomikos ir socialinių reikalų komitetui ir Regionų komitetui „Mokslinių tyrimų ir inovacijų partnerystės“. SEC(2011) 1072 final, Briuselis, 2011 9 21. [8] Ataskaitos dėl [JTI pavadinimas] bendrosios įmonės 2010 finansinių metų metinių finansinių ataskaitų su Bendrosios įmonės atsakymais, OL C 368, 2011 12 16. [9] 2002 m. birželio 25 d. Tarybos reglamentas (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento, OL L 248, 2002 9 16, p. 1. [10] Komisijos tarnybų darbinis dokumentas „Jungtinės technologijų iniciatyvos. Pagrindinė informacija, esama padėtis ir svarbiausios ypatybės.“ SEC(2007) 692, Briuselis, 2007 5 15. [11] „Europos mokslinių tyrimų srities viešojo ir privačiojo sektorių partnerysčių tinkamiausios struktūros bendras kūrimas“, galutinė JTI aukšto lygio parengiamosios darbo grupės ataskaita, 2010 m. sausio mėn. [12] Vertinant nustatytos tikslesnės aplinkosaugos prognozės remiantis pirmajam technologijų vertinimo padalinio vertinimui (jis pradėtas 2010 m. ir turėjo būti baigtas 2011 m.) parengta orlaivio koncepcija. Ši užduotis buvo susieta su nauja taikytinų technologijų atranka ir parodomųjų pavyzdžių nustatymu per pirmuosius du programos įgyvendinimo metus.